정조 21년
丁巳七月二十日卯時上御熙政堂藥房入診大臣備局堂上引見入侍時提調沈煥之副提調洪明浩右副承旨李肇源假注書李泳夏洪樂浚事變假注書朴廷儉記事官金景煥記注官金良倜右議政李秉模兼戶曹判書金華鎭行工曹判書金文淳行上護軍金持默行吏曹判書閔鍾顯禮曹判書李時秀兵曹判書李祖源開城留守黃昇源行護軍徐有大刑曹參判趙鎭寬行護軍徐龍輔李書九大司諫李尙度副校理洪樂游正言尹寅基醫官柳光翼金孝儉李周憲朴春源李惟鑑吳仁豐丁希泰以次進伏訖秉模曰晩炎尙甚聖體若何上曰一樣矣秉模曰寢睡水剌之節若何上曰一樣矣秉模曰王大妃殿氣候若何上曰一樣矣秉模曰惠慶宮氣候何如上曰一樣矣秉模曰令醫官入診詳察聖候若何上曰退去可也上曰都承旨先退王大妃殿進御湯劑監煎以入可也明浩退出醫官等亦退出命書榻敎曰水原留守徐有隣從重推考更爲牌招斯速受符命書傳敎曰處義太過交龜時急亦何敢言病留守雖兼備堂異於內職則昨今兩日以兩守臣去就酬應若此國綱所在豈不萬萬寒心乎廣州留守徐鼎修推考更爲嚴飭使之斯速出肅命書傳敎曰重臣闊於事情不忍立視其做錯因事處分而責備也飭已施前吏曹判書金載瓚敍用飭亦施矣前禮曹判書趙宗鉉敍用秉模曰頃因諸道習操稟處草記批旨內摠廳廣州江華則便否問于帥臣更爲草記可也事命下矣卽見廣州前留守徐有隣所報則以爲詰戎之政有不可一向抛置而今年穡事先從廣州境內參以屬邑所聞則一邑一面之中優劣交錯未免穴農優者固無難於裹糧劣者必不得以措手今秋輪大操之設行恐欠息肩之道云摠戎使金持默以爲本廳習操採探民情於當次坡州長湍兩邑則目下穡事未免穴農非徒糧資之難辦自有受弊之多端今此行操恐欠息肩云矣更問便否之命旣出於採探民情之聖念而今此所報竝以穴農爲言摠廳秋操及廣州之輪操大操竝令停止只以官鎭門聚點嚴飭擧行江華則姑無報來追後草記何如上曰依爲之出擧條秉模曰都政中南陽監牧官白東鈺以加出引儀移差則其窠自在勿補而誤爲差代引儀望筒勿施前吏曹判書鄭民始推考何如上曰依爲之出擧條秉模曰北評事金熙周雖因特敎照望排擬於曾經玉堂人首末望之間者有礙政眼兵曹判書李祖源推考何如上曰認爲已通淸而使之檢擬矣欲懸承傳則當爲首望否則依加望例末擬亦可而擬於兩間果爲不察依爲之出擧條上曰御營廳事可謂寒心有國之所以爲國莫如法綱先王朝減布蠲役顧恤民生之德意果何如予之夙宵憧憧惟在於仰體懿德率由成憲而邇來奸僞百出至於今番該郞捧米事而其蔑法害民極矣初元朝參日別下綸音而只緣經綸未定尙稽至此有若未踐言者然此予所以愧歎者也名以朝官眼無國法一從奸吏之言剝割椎扑惟意縱恣咫尺城闉之內法外之惡刑科外之勒徵無狀莫甚昨日備局査問之後始皆綻露無餘寧不駭痛至於該大將平日以廉謹奉法見稱而今番之不能檢飭誠非所料深深九重固無以見民間疾苦而今於此事之發實有靦然之心如非干法剝民之關係至重者則豈可以幺麽升米之事當暑臨殿終日勞動若是處分乎秉模曰該郞之椎剝濫捧之狀如是狼藉而廟堂褎如充耳今因臺章始乃發覺臣等伏不勝惶恧之至上曰向日刑判事尤可怪也事關風化邊者皆欲壞破此果何意刑曹獄案之子之復讎夫之樹綱而必欲翻案又有敦恤親族者可入於五倫行實而亦欲置辟實是常情之外且以朴三卜事言之凡民之潛奸良女猶有當律況此三卜之爲人雇奴而潛奸雇主未筓之女者大關風化者乎雇主雇奴雖似稍異於世傳之主奴今旣曰主曰奴則雖一時之間名分已定無論和與劫其所以生心於作奸者已是風化之攸關也且謂之和奸則厥女必無自死之理而旣非和奸則其死豈不冤且矜乎雖曰三卜無劫奸之迹而主家無逼死之事旣以未筓之女遭此强暴之患則恥而不言者固其勢也三卜敢以虛謊醜說欲售勒奪之計則厥女之羞憤自決事理當然奴則奴矣而名分莫嚴於主奴死則死矣而根因實由於三卜今於厥女旣無和與劫可辨之迹而必斷之以和奸歸之以淫女又於三卜罪惡之大關風敎者而必原之以情迹傅之於生道者誠莫曉其意也前刑判之以長短雇等說力請貸死張皇論列者豈不異乎其時收議卿已主傅生之論而戶判之議亦然予意則終未知諸議之爲是也秉模曰律文雇主若殺雇奴則減等於死罪蓋爲有間於世傳之奴故也且雇奴若或放遣則與路人無異故臣意則以爲世奴雇奴煞有分開而所以置之傅生之科者此也若使厥女遭此强暴則當卽地就死而今於事覺之後始乃自死者殆近於和奸三卜恐非當死之律矣華鎭曰雇奴之稱以雇工者蓋異於世傳之奴故也而每年春間或有放遣任其去就者則今此獄案恐不可論以主奴之義直置之一律矣上曰兵判向日亦主傅生之議矣祖源曰臣意則亦以爲此獄恐非償命之事矣上曰顧今急先務莫過於正名分樹風化而雇主雇奴亦有名分則準之以一律實是五刑五服之意而非可以凡人擬議也明矣昔張詠見小兒之批其父而卽地置法者蓋出於深慮風敎之意則此事亦然予之所畏者風化與名分也且以日前醫女事言之掖庭則上下之分尤別於他處醫女旣是婢屬則凌辱官員豈非有關名分乎本事之猥屑微細姑無論刑判之以此事肆然陳章斷斷不已不念法綱之自弛風化之有乖者豈不萬萬可駭乎秉模曰刑判事可謂反常矣上曰近來臺諫之逐日違牌亦關法綱此乃丙申以後事也昔在肅廟朝則臺諫無敢違牌而先朝亦然今日卿宰多是先朝時人亦必知之矣合啓請牌亦非古法是故監察茶時不過一朔一二次矣且臺諫之職雖卑與人主爭是非與大臣相可否固是美事而顧其品秩則不過四五品也豈可每日請牌每日坐違不念事體之有損乎華鎭曰古者臺諫無情勢而元無公然違牌之規矣上曰臺諫執法然後可以維持世道而今之臺諫闊略於此故其弊甚至命令不行綱紀日壞豈非大可憂者乎今日登筵諸臣交相勉戒使之丕變正爲今日第一義而生民休戚亦係於此也秉模曰鄭㝡成之疏泛看則雖不過論數三蔭武守令而臺諫苟能當言而言則自大臣以下以至守令必皆畏憚矣上曰監司掌試之法卿意以爲何如秉模曰實是出尋常萬萬之事臣於平日講究外邑科場革弊之策而思慮終未到此矣伏見傳敎下者欽仰之極不覺一身之若輕擧也上曰此事卽予所蓄積積講究于中者而今日斷然行之然利害便否之間必有異同之論予欲聞之秉模曰果是善爲變通者或言有行部相妨之慮矣上曰諸宰之意亦何如華鎭曰監司主試之法甚好矣但試邑定於一處則赴試士子遠近不均是或爲弊矣上曰近聞諸議行部之相妨於試場也赴擧道里之遠近也監司之見欺於奸吏也者皆是好言然凡事大體好則行之豈有十分無弊之事乎古之美法亦或久則有弊者矣華鎭曰變通之時豈顧些少弊端乎文淳曰監司主試恐無後弊矣祖源曰臣意則可謂除弊而未見爲弊矣上曰敬差官之差遣也監司都事時相爲之今此掌試後若有難處之端則更送都事亦無不可此非一定之制也鍾顯曰大司成今當差出而擬望之人乏少承旨竝擬何如上曰依爲之出擧條時秀曰八處郊壇每於四孟朔發遣本曹郞官看審有無頉草記乃是定式而馬祖壇亦當一體擧行故敢此仰達矣上曰依爲之出擧條煥之曰今年蛇油丸以江華府排次製來何如上曰依爲之出擧條昇源曰本府大南面與金川郡分界處有秀龍山而體勢甚鉅延袤周廻極其遼遠其上有十處嶺隘蓋近畿大關防也白峙僉使處於嶺以南任其嶺隘禁養之責故嶺以北則以金川民之居住嶺底者定爲山直禁養矣一自大小南面移屬本府以後金川以爲白峙旣屬松營則金川民不當爲山直云而白峙與金川每多爭端因此莫重關隘亦多疎虞之慮從今以往嶺以南白峙次知禁養而自臣府考察勤慢嶺以北金川次知禁養而令該道兵使句管檢飭則似有實效而事係關防下詢大臣處之何如上曰曾經留守先陳所見可也鎭寬曰年前劃付時旣以山脊爲界則禁養等節自當如此矣上曰大臣之意何如秉模曰依此定界禁養爲宜矣上曰依爲之出擧條秉模曰今日次對兩司不備而諫長旣已登筵則下位臺諫之隨入有違格例當該臺臣推考警責何如上曰依爲之出擧條尙度曰請金甲島爲奴罪人克觀古今島爲奴罪克泰更令王府嚴鞫得情夬正王法措辭見上上曰不允出擧條尙度曰請逆賊尙魯亟施孥戮之典措辭見上上曰不允出擧條尙度曰請亟寢秋曹罪人柳師文放釋之命仍令王府設鞫嚴問夬正典刑措辭見上上曰亟停勿煩出擧條尙度曰今者筵中以鄕試之道臣主試事至於俯詢便否於登筵諸臣臣於此亦有區區所懷而傳啓之前不得論及他事今始仰達矣殿下於嗣服之初以科弊一事特下綸音期於矯革而至今未有一定之制此實出於愼始之聖意而群下所以祈望於必成則愈往而愈切矣今番鄕試之分半道聚試於監營非但體貌旣尊群弊自祛論以事面此非我殿下一時權宜之政實是縣升之州州賓興於太學之三代遺意也惟是科法至嚴試官差出每在臨時而此則旣付道臣自其到營之後已知其前頭之主試此若有欠於防弊之道而爲道臣者皆以有地望之人受朝廷委寄孰敢不奉承德意精白其心哉日前下敎已以若有效益則專一道付之道伯亦無不可爲敎大抵旣以試事付之道臣則今雖試之以半道而終必竝一道全付然後始得縣升於州之本意而第念鄕外試場比京尤淆雜此弊不祛則全一道咸聚一場其勢亦末由矣臨科照訖講雖有法典而必有別般規式使守令嚴其考講而仍又驗察才實刋落其雜流以簡許赴之額則場屋可淸而雖使咸聚一道可無難容之憂矣此雖非今科可行之事亦必預有成規然後乃可趁後式收效臣謂申定照訖考講之法頒布外邑俾各遵行期有禁闌入淸科場之實效宜矣上曰自有舊章各令道臣誠心修明則好矣命書榻敎曰北評事金熙周仍任而正言之代今日政差出命書榻敎曰在外臺諫許遞今日政差出命書榻敎曰承旨前望單子入之待下批牌招察任命退諸臣以次退出